
A geometriai jellemzők hatása stósz-nyomóvizsgálatkor

Kulcsszavak: Fém alakítás, Lemezanyag, Zömítő vizsgálat
Napjainkban az ipar fejlődésének köszönhetően a lemezanyagok egyre elterjedtebbé váltak, mivel számos előnyt nyújtanak, mint például az alacsony tömeg, előnyös mechanikai tulajdonságok, jó megmunkálhatóság és a tömeggyártásra való alkalmasság. Egy gyártási folyamat pontos megtervezéséhez elengedhetetlen az anyagra jellemző folyásgörbe, amely leírja az anyag viselkedését különböző igénybevételek hatására.
Kutatásom során DC04 autóipari lemezanyagon végeztem egytengelyű nyomóvizsgálatokat. Különböző magasság-átmérő viszonyszámok mellett teszteltem a munkadarabokat, egyes esetekben a lemezvastagsággal megegyező, máskor egységnyi viszonyszámmal. A geometriai hatás vizsgálatához több próbatestet egymásra helyezve növeltem a viszonyszámot, miközben a munkadarab geometriáját változatlanul hagytam. A súrlódás minimalizálására törekedtem, kivéve a korongok között, ahol kenés nélkül végeztem a teszteket a tömbszerű anyagi viselkedés reményében.
Három fő kutatási célom volt. Elsőként a DC04 lemezanyag folyásgörbéjének kiszerkesztése a szakítóvizsgálati tartomány felett, melyhez a mért erő-út diagramot korrigáltam, majd szakirodalmi képletek segítségével meghatároztam a felületi nyomást, alakváltozást és az alakítási szilárdságot. Második célom a módszer megbízhatóságának felmérése és az eltérő geometriai viszonyok hatásának vizsgálata volt, melyhez az eredményeket szakítóvizsgálati adatokkal vetettem össze. Harmadik célom a súrlódás jellegének és a folyásgörbére gyakorolt hatásának feltárása volt, amit különböző súrlódási feltételek mellett szerkesztett folyásgörbék összehasonlításával valósítottam meg.



